Januar på Pluto

Godt nytt år til store og små på Pluto! Vi håper alle har hatt en fin jul uten smitte, og ser fram til å møte hele gjengen igjen snart! Desember var naturlig nok preget av jul. Vi sang oss gjennom hele desember, og hadde adventssamling hver dag. Et barn fikk komme fram og tenne lys, være nisse til «På låven sitter nissen» og vekke Nisseliten som lå og sov for å se hvilket barn som fikk dagens pepperkakehjerte. Rampenissen fant også på sprell på Pluto hver dag, og det var mye spenning og forventninger blant barna i desember. Vi fikk ikke gjort alle juleaktiviteter på samme måte som vi pleier, men det ble allikevel en koselig måned. Vi fikk roet ned, samtidig som vi sammen gledet oss til jul. Måneden var preget av mye sykdom, men vi håper alle er friske og raske igjen og klar for et nytt år nå.

Nå rydder vi bort julen og den røde samlingsboksen, og begynner med vanlige samlingsstunder igjen. Selv om barna har elsket julesamlingene, er det nok noen som er klar for de «vanlige» samlingene igjen. Studentene Karoline og Victorie som var hos oss før jul, kommer tilbake i januar og skal være på Pluto i fem uker. De skal få prøve seg som pedagogisk leder, og kommer til å ha dager hvor de legger opp egne aktiviteter og planer. Dermed kan det fort bli endringer i planene våre, men vi velger allikevel å fortsette med eventyr. Vi kom ikke helt i mål med eventyr i november, siden det var mye sykdom på avdelingen. Barna er fremdeles veldig opptatt av Bukkene Bruse, men vi prøver å komme oss litt videre med Gullhår og de tre Bjørnene og Skinnvotten denne måneden.

Eventyr gjør at barna får leve seg inn i en annen verden og er med på å utvikle barnas fantasi. Vi lærer mange nye begrep i eventyrene, og ikke minst er det mange tallord som er vesentlig i eventyrene og er med på å berike barnas språk. Med de yngste barna bruker vi alltid konkreter for å visualisere, og vi har samlingsbokser som er knyttet opp til mange av eventyrene. Det som er så fint med eventyr, er at de kan tas med overalt. Selv om vi skal ha eventyr i samlingsstundene, kan vi også ta dem med ut på tur eller i uteleken i barnehagen. Barn elsker eventyr, men det trengs ofte litt repetisjon før barna blir vant til et eventyr og tar det med videre i leken. Derfor prøver vi oss på noen nye eventyr, og ser hvor det fører hen. Vi kommer til å legge til rette for lek med eventyret, og dersom det fenger barna fortsetter vi med det hele måneden. Ser vi at dette ikke fenget akkurat denne barnegruppen, prøver vi på et nytt.

Januar er alltid en spennende måned værmessig, så vi tar turer og uteaktiviteter litt etter vær og vind. Vi håper vi får vært mer ute i den kommende måneden enn vi var på slutten av året. Ta gjerne en ekstra titt i kleskassene på badet og sjekk at det er nok ekstra skift. Det kan fort komme noen våte dager, og Plutobarna har en tendens til å oppsøke sølepytter.

Vi fortsetter året på gult nivå slik som før jul, med åpningstid fra 8:00-15:30. Følg med på hjemmesiden for informasjon om eventuelle endringer. Tusen takk for at dere viser forståelse for situasjonen vi er inne i! Vi må nok fortsette å sprite hender, holde avstand i garderoben, og ha veldig lav terskel for å holde barna hjemme med luftveissymptomer en god stund til.

Nyttårshilsen fra Marianne, Barbro og Julie